Peter Skaarup (DF), 2000-12-07:
Som det nok er fremgået under debatten, er Dansk Folkeparti helt enig i det forslag, der er fremsat her.
Det er lidt ærgerligt, for det burde være meget klart, at der skulle indgreb til.
Vi synes også, at med Rigsrevisionens meget klare kritik af det her bijobberi skulle man egentlig relativt nemt kunne se, at den var gal, og at der skulle ændres noget, så befolkningens retsbevidsthed ikke blev trådt under fode.
Jeg tror, at man træder befolkningens retsbevidsthed under fode, når man har lange ventetider ved domstolene.
Vi ser sager, der trækker ud i årevis.
Vi er blevet dømt gentagne gange fra dansk side for, at sagerne trækker for lang tid ud ved retterne her i landet, og så ser vi altså, at nogle af de dommere, som skal være med under sådanne sager, har tid til det her meget omfattende bijobberi.
Det er blevet nedbragt lidt fra 95 pct. til 80 pct. i forhold til højesteretsdommernes almindelige indkomst i gennemsnit, men det er langtfra nede på et ordentligt niveau, og vi håber, at Socialdemokratiet også vil følge det her meget nøje, for det er efter vores opfattelse vigtigt, at der sker et indgreb meget hurtigt.
Hvis det kan ske om en sommer eller to, så er det selvfølgelig bedre end ingenting, men gerne for os allerede nu. Med hensyn til de principielle spørgsmål, som rigsrevisor Henrik Otbo rejser,
er der én ting, der ligger meget klart for os, og det er, at fordelingen i forhold til de bijob, hvoraf nogle måske er nødvendige også af lovgivningshensyn, er forkert.
Det bør være sådan, at man med hensyn til bijobberiet udjævner i det omfang, det overhovedet skal være der.
Der føler vi, at det er helt oplagt at drage den konklusion, som rigsrevisoren også bringer ind, nemlig at lade Domstolsstyrelsen tage sig af den opgave fremover, i stedet for at det isoleret set er højesteretsdommerne selv, der afgør, om de selv skal have den her store andel af bijobberiet.
Så det er helt oplagt, at man her isoleret set i hvert fald må gå ind og lade det være op til Domstolsstyrelsen at stå for fordelingen af de her ting.
Det har vi mere tillid til, for det er et helhedssyn, i stedet for at det kun er et delt syn og et smalt syn, som præsidenterne kan tage sig af.
Så vi vil allerede nu bebude, at vi som supplement til det forslag, som Enhedslisten har fremsat, og som vi hilser med positive miner, også vil komme med et forslag, der går på, at man skal ind at se på, hvem det er, der rent faktisk tager sig af fordelingen af de her bijob.
Det kommer vores forslag til at handle om.
Så er der en anden ting, som vi også har taget lidt hul på under debatten, som vi under udvalgsarbejdet vil undersøge nøjere.
Det er spørgsmålet om habiliteten.
Jeg forstår godt, at man ikke i debatten har villet bringe flere ting ind fra Enhedslistens side i forhold til det her forslag, fordi man har håbet på, at det, man har fremsat her, kunne der måske skabes et flertal for. Men vi er også af den opfattelse, og det tror vi også Enhedslisten er, at der i mange tilfælde kan være problemer med habiliteten, når vi taler om højesteretsdommerne.
Hvis man sidder i en voldgift eller i et ankenævn, hvor det er helt oplagt, at sagen kører videre ved andre retter og kommer op i Højesteret, så er det ikke særlig heldigt, at man sidder med og diskuterer den slags afgørelser dér. Så der går vi ind og ser på, om det er noget, der kan fortsætte, eller om man skal lave et indgreb.
Vi har fået forskellige henvendelser fra folk, der føler sig meget stødt over, at der er denne her sammenhæng, og vi synes, det er værd at undersøge nøjere under udvalgsarbejdet.
Jeg har bemærket de indvendinger, der har været bl.a. fra fru Dorte Bennedsen omkring habiliteten.
Socialdemokratiet mener ikke, der er nogen problemer med habiliteten, men vi vil i hvert fald under udvalgsarbejdet undersøge nærmere, om der kan ses problemer.
De henvendelser, vi får fra mennesker ude i det ganske land, der oplever det daglige arbejde med sager, der bliver rejst ved ankenævn, fortæller os, at der er problemer med habiliteten.
Vi vil altså forfølge denne her sag meget nøje, og vi vil stemme for Enhedslistens forslag, når det kommer til afstemning, gerne snart.